निवेशक साथ ही ब्याज दर बढ़ाने पर अमेरिकी फेडरल रिजर्व के फैसले की प्रतीक्षा भी कर रहे हैं। विश्लेषकों का कहना है कि शेयर बाजार इन्हीं वजहों से उतार-चढ़ाव से गुजर रहा है, हालाँकि इस घटबढ़ का दायरा बहुत सीमित है। उनके मुताबिक अगले सप्ताह ही पूरे परिदृश्य से परदा हट पायेगा और शेयर बाजार की आगे की दिशा तय हो पायेगी। सेंसेक्स शुरुआती कारोबार में कल की बढ़त को बरकरार रखते हुये 43.97 अंकों की तेजी के साथ 29,092.16 अंक पर खुला। कारोबार के दौरान यह 29,098.17 अंक के उच्चतम स्तर तक पहुँचा, लेकिन बाद में हुई मुनाफावसूली के दबाव में यह 29,000 अंक के मनोवैज्ञानिक स्तर से नीचे 28,957.68 अंक के दिवस के निचले स्तर तक उतर गया। कारोबार की समाप्ति पर यह गत दिवस की तुलना में 0.17 फीसदी की गिरावट के साथ 28,999.56 अंक पर बंद हुआ। सेंसेक्स की तरह निफ्टी भी 14.30 अंकों की बढ़त के साथ 8,977.75 अंक पर खुला। यह कारोबार के दौरान 8,977.85 अंक के उच्चतम और 8,932.80 अंक के निचले स्तर को छूता हुआ गत दिवस की तुलना में 0.18 फीसदी लुढ़ककर 8,946.90 अंक पर बंद हुआ। निफ्टी की 51 में 17 कंपनियों में तेजी रही और शेष 34 गिरावट में रहीं। बीएसई में कुल 3,009 कंपनियों के शेयरों में कारोबार हुआ, जिनमें 1,185 गिरावट में, 1647 बढ़त में और 177 पिछले दिवस के स्तर पर बंद हुये।